**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2006 ԹՎԱԿԱՆԻ ԱՊՐԻԼԻ 13-Ի N722-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**1. Անհրաժեշտությունը**

Սույն որոշման փոփոխության անհրաժեշտությունը պայմանավորված է այն հանգամանքով, որ ՀՀ կառավարության 1997թ. մարտի 14-ի «Համայնքի սեփականության գույքի ցանկը սահմանելու մասին» N51 որոշմամբ, որպես համայնքային սեփականություն հանդիսացող, ՀՀ Սյունիքի մարզի Սիսիան համայնքի Սիսիան քաղաքի զինվորական պանթեոնի զբաղեցրած 0.28 հեկտար տարածքը ՀՀ կառավարության 2006թ. ապրիլի 13-ի «Հայաստանի Հանրապետության Սյունիքի մարզի Սիսիանի քաղաքային համայնքի վարչական սահմանների նկարագիրը հաստատելու և Սիսիանի քաղաքային համայնքի վարչական սահմաններում գտնվող՝ պետական սեփականություն հանդիսացող հողամասերն անհատույց սեփականության իրավունքով համայնքին փոխանցելու մասին» N722-Ն որոշմամբ սխալ հաշվառման պատճառով չի փոխանցվել Սիսիան համայնքին և մնացել է որպես պետական սեփականություն: Որոշման նախագծի ընդունմամբ համայնքային սեփականություն հանդիսացող պանթեոնի (գույքի) սպասարկման տարածքը անհատույց կփոխանցվի համայնքին, որի արդյունքում համայնքային սեփականության գույքը կներկայացվի պետական գրանցման: Նշված հողամասը փոփոխության արդյունքում մնալու է մասնավորեցման չենթակա հողերի կազմում /ՀՀ հողային օրենսգրքի 60-րդ հոդվածով սահմանված հողերի կազմում/:

**2. Ընթացիկ իրավիճակը և խնդիրներ՝**

Համայնքային սեփականություն հանդիսացող գույքի՝ պանթեոնի սպասարկման տարածքը հանդիսանում է պետական սեփականություն և արդյունքում համայնքային գույքը չի կարող ստանալ գույքային իրավունքների պետական գրանցում: Առաջարկվող փոփոխությամբ կատարման ենթակա գործառույթները կհամապատասխանեցվեն ՀՀ գործող օրենսդրությանը:

**3. Կարգավորման նպատակը և բնույթը**

ՀՀ կառավարության որոշման նախագծի ընդունմամբ համայնքային սեփականության գույքի զբաղեցրած 0.28 հա տարածքը անհատույց կփոխանցվի համայնքին և համայնքային սեփականություն հանդիսացող պանթեոնը կներկայացվի գույքային իրավունքների պետական գրանցման:

**4. Նախագծի մշակման գործընթացում ներգրավված ինստիտուտները և անձիք**

 ՀՀ Սյունիքի մարզպետարան

**5. Ակնկալվող արդյունքը**

Համայնքային սեփականության գույքի սպասարկման տարածքը անհատույց սեփականության իրավունքով կփոխանցվի Սիսիան համայնքին:

**6.** **ՀՀ կառավարության որոշման ընդունման կապակցությամբ այլ նորմատիվ իրավական ակտերի ընդունման անհրաժեշտության մասին**

«Հայաստանի Հանրապետության կառավարության 2006 թվականի ապրիլի 13-ի N722-Ն որոշման մեջ փոփոխություններ և լրացում կատարելու մասին» Հայաստանի Հանրապետության կառավարության որոշման նախագծի ընդունումը նոր իրավական ակտեր ընդունելու կամ գործող իրավական ակտերում փոփոխություններ կատարելու անհրաժեշտություն չի առաջացնում:

**7.** **ՀՀ կառավարության որոշման ընդունմամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին**

 «Հայաստանի Հանրապետության կառավարության 2006 թվականի ապրիլի 13-ի N722-Ն որոշման մեջ փոփոխություններ և լրացում կատարելու մասին» Հայաստանի Հանրապետության կառավարության որոշման նախագծի ընդունումը պետական բյուջեում ծախսերի և եկամուտների ավելացում կամ նվազեցում չի առաջացնում: